डोगरी लोक-गीत भांत-सभांतड़े फुल्लें आंगर न जिंदे च असें गी डुग्गर ते उदे मनुक्खी-जीन दी इक टकोदी झलक लभदी ऐ। मनुक्खी-जीन दा जम्मने ते ओदे कोला बी पैह्‌ले थमां लेइयै मौती तगर नेहा कोई पैह्‌लू नेईं जिसदा वर्णन असें गी डोगरी लोक-गीतें च नेईं थ्होंदा। पर ए वर्णन बड़ा सादा ते बगैर लेच-पलेच दे होने करियै साढ़े मनें पर सिद्धा ते डूंह्‌गा प्रभाऽ पांद ऐ। लोक-भाशा च होने करियै इ’दे भाव हर इक दी समझै च आई जंदे न, ते सुर-ताल च बज्झे होने करियै सुननें आलें गी मता नंद दिंदे न।